Diari Oficial de la Generalitat Valenciana


Sumari del DOGV 8423, del 14-11-2018 (2018/10209)

RESOLUCIÓ de 7 de novembre de 2018, del director general de Relacions amb les Corts, per la qual es publica el Conveni marc entre Turisme Comunitat Valenciana, el Patronat Provincial de Turisme de València i la Mancomunitat de La Canal de Navarrés per al desenvolupament del Pla de dinamització i governança turística de la comarca de La Canal de Navarrés.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8423

Data del DOGV
:   14-11-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/10641


Data del document
:   07-11-2018

Organisme emissor
:   Presidència de la Generalitat

Tipus de document
:   Resolució

RESOLUCIÓ de 7 de novembre de 2018, del director general de Relacions amb les Corts, per la qual es publica el Conveni marc entre Turisme Comunitat Valenciana, el Patronat Provincial de Turisme de València i la Mancomunitat de La Canal de Navarrés per al desenvolupament del Pla de dinamització i governança turística de la comarca de La Canal de Navarrés. [2018/10796]  
Turisme Comunitat Valenciana, el Patronat Provincial de Turisme de València i la Mancomunitat de La Canal de Navarrés han subscrit, prèvia tramitació reglamentària, el dia 5 de setembre de 2018, el conveni marc per al desenvolupament del Pla de dinamització i governança turística de la comarca de La Canal de Navarrés, i conforme amb allò que preveu l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, una vegada inscrit en el Registre de Convenis de la Generalitat amb data 7 de novembre de 2018 i número 942/2018, és procedent la publicació en el Diari Oficial de la Generalitat Valenciana del conveni esmentat, que figura com a annex d'aquesta resolució.  
  
València, 7 de novembre de 2018.- El director general de Relacions amb les Corts: Antonio Torres Salvador.  
  
  
Conveni marc de col·laboració entre Turisme Comunitat Valenciana, el Patronat Provincial de Turisme de València i la Mancomunitat de La Canal de Navarrés per al desenvolupament del Pla de dinamització i governança turística de la comarca de La Canal de Navarrés  
  
València, 5 de setembre de 2018  
  
REUNITS  
  
D'una banda,  
Francesc Colomer Sánchez, secretari autonòmic i president de Turisme Comunitat Valenciana, en virtut del que disposa l'article 3 del Decret 102/2015, d'1 de juliol, del Consell, pel qual cessen i nomena les persones titulars de secretaries autonòmiques de la Generalitat (DOGV 6 juliol de 2015), i en l'article 5 del Decret 103/2015, de 7 de juliol, del Consell, pel qual estableix l'estructura orgànica bàsica de la Presidència i de les conselleries de la Generalitat (DOGV 08.07.2015), i intervenen en aquest acte en nom i representació de l'entitat de dret públic esmentada, entitat adscrita a la Presidència de la Generalitat, amb personalitat jurídica pròpia, que es regula pel que disposa l'article 12 de la Llei 15/2018, de 7 de juny, de la Generalitat, de turisme, oci i hospitalitat de la Comunitat Valenciana, i pel que disposa el Decret 209/2004, de 8 d'octubre, del Consell de la Generalitat, pel qual s'aprova el reglament de l'Agència Valenciana del Turisme. El domicili de l'entitat de dret públic mencionada, als efectes del present document, és el situat a València, c/ Democràcia, 77, ciutat administrativa 9 d'Octubre, torre II, planta tercera.  
  
La seua legitimació i representació per a aquest acte es deriva del que estableix l'apartat dos.e de l'article 5 del Decret 209/2004, de 8 d'octubre, en la virtut del qual el president de Turisme Comunitat Valenciana exercirà la representació permanent de l'entitat en la firma de convenis, i està autoritzat per a la firma del present conveni marc per acord del Consell de data 3 d'agost de 2018, i tot això complint el que estableix l'article 12.6.a del Decret 176/2014, de 10 d'octubre, del Consell, pel qual regula els convenis que subscriga la Generalitat i el seu registre.  
  
D'una altra banda,  
Antoni Francesc Gaspar Ramos, president de la Diputació Provincial de València i de l'organisme autònom Patronat Provincial de Turisme de València, el qual intervé en nom i representació d'aquest, de conformitat amb el que disposa l'article 34.1.f de la Llei 7/1985, de 2 d'abril, reguladora de les bases de règim local, així com en l'article 16.f dels estatuts del Patronat Provincial de Turisme de València, publicats en el Butlletí Oficial de la Província número 138, de 19 de juliol de 2016, i en virtut de Decret 91/2018, de 5 juliol de 2018, pel qual s'autoritza el text del present conveni marc, assistit pel secretari general d'aquesta corporació, Vicente Boquera Matarredona, en l'exercici de les funcions de fedatari públic que li atribueix l'article 92 bis).1 de la Llei 7/1985, de 2 d'abril, reguladora de les bases del règim local.  
  
I, d'una altra banda,  
Pilar Teresa Sarrión Ponce, presidenta de la Mancomunitat de La Canal de Navarrés, la legitimació i representació de la qual per a la subscripció del present conveni marc es deriva de la seua condició i càrrec, segons el nomenament del Ple de data 7 de setembre de 2015, autoritzada per a subscriure el present conveni marc segons l'Acord del Ple de data 23 d'abril de 2018, tot això d'acord amb el que disposa l'article 22 de la Llei 7/1985, de 2 d'abril, reguladora de les bases de règim local.   
Les parts compareixen en la representació que ostenten les seues respectives institucions, i es reconeixen de manera recíproca capacitat per a formalitzar el present conveni marc general i, amb aquesta finalitat, segons intervenen,  
  
  
EXPOSEN  
  
I. Que el Pla Estratègic Global de Turisme de la Comunitat Valenciana 2010-2020 i el Llibre Blanc per a una nova estratègia turística de la Comunitat Valenciana planteja, com un dels seus objectius fonamentals, el manteniment, adaptació i millora de les destinacions turístiques madures, així com el creixement i desenvolupament de les incipients, a fi de mantindre la competitivitat de l'oferta turística i el seu posicionament en el mercat. Per a l'èxit d'aquest objectiu una de les claus és l'increment de la coordinació entre administracions i la col·laboració publicoprivada. Amb aquesta finalitat, la Generalitat, a través de Turisme Comunitat Valenciana, llança la iniciativa dels plans de dinamització i governança de les destinacions turístiques de la Comunitat Valenciana.  
  
II. Que els plans de dinamització i governança turística, que naixen amb una vocació d'enfocament territorial de l'activitat turística, s'instrumenten a través de la formalització de convenis entre Turisme Comunitat Valenciana, altres administracions públiques i entitats privades, i estan orientats a la creació i posada en el mercat de productes turístics experiencials en aquelles destinacions turístiques en sorgiment o incipients.  
III. Que a Turisme Comunitat Valenciana, entitat adscrita a la Presidència de la Generalitat, correspon el foment de l'activitat turística, el desenvolupament i millora del sector turístic, la creació, la implantació i l'adequació de nous productes i recursos turístics i també, l'execució, la coordinació i l'impuls d'accions de promoció i desenvolupament del sector, i potenciar aquesta oferta mitjançant la comercialització, la informació i la difusió del producte turístic de la Comunitat Valenciana.  
  
IV. Que el Patronat Provincial de Turisme de València té com a objecte l'exercici de les competències que la legislació atorga a les diputacions provincials en matèria de turisme i, singularment, l'impuls del desenvolupament turístic provincial en totes les seues manifestacions, així com l'estudi, la planificació, l'organització, la programació i l'execució d'accions promocionals.  
V. Que la Mancomunitat de La Canal de Navarrés manifesta que el turisme constitueix un eix estratègic per al desenvolupament econòmic dels municipis que l'integren, una via de millora per a les condicions de vida dels seus ciutadans i un motor per a la generació de renda i ocupació, i es compromet a dur a terme les accions necessàries per a l'adequació, millora, i adaptació de la seua oferta turística i per a la creació de productes turístics competitius.  
VI. Que les parts firmants són plenament conscients de la necessitat d'unir esforços per a fixar les pautes d'actuació en qüestions d'interés comú, i fixar el marc general i la metodologia per al desenvolupament de la col·laboració en les qüestions referides a l'execució i compliment del Pla de Dinamització i Governança Turística de La Canal de Navarrés, per a la qual cosa subscriuen el present conveni marc amb la finalitat d'establir les fórmules de cooperació entre aquestes administracions, tendents a aconseguir els objectius exposats.  
  
En virtut del que s'ha exposat, les parts firmants estableixen el present conveni marc general de col·laboració d'acord amb les següents:  
  
  
  
ESTIPULACIONS  
  
Primera. Objecte  
Constitueix l'objecte del present conveni marc fixar un marc general de col·laboració, amb un horitzó temporal de tres anys naturals (2018, 2019 i 2020), Turisme Comunitat Valenciana, el Patronat Provincial de Turisme de València i la Mancomunitat de La Canal de Navarrés, amb l'objectiu de poder desenvolupar i executar el Pla de Dinamització i Governança Turística de La Canal de Navarrés.  
  
Segona. Actuacions de les parts  
Les parts es regeixen en les seues relacions pels principis de col·laboració i cooperació, i la seua actuació inspira els criteris d'eficiència i servei. Es comprometen a mantindre una comunicació i cooperació estreta i continuada, basada en els principis de respecte a cada una de les parts firmants, a les seues formes d'organització i funcionament i als seus membres.  
De la mateixa manera, es comprometen a col·laborar en els termes d'aquest conveni marc i dels acords concrets que, amb el mateix fi, puguen subscriure en desplegament del present instrument.  
Concretament, les actuacions a desenvolupar a través del Pla seran executades a través de la subscripció per les parts firmants de tres convenis singulars, un per cada any de vigència del present conveni marc, en els termes que estableix l'article 3.2.c del Decret 176/2014, de 10 d'octubre, del Consell, pel qual regula els convenis que subscriga la Generalitat i el seu registre. En cada conveni figuraran les actuacions concretes que s'imputaran a cada un dels exercicis pressupostaris, condicionat tot això a l'existència de crèdit adequat i suficient destinat a aquesta finalitat, segons les lleis de pressupostos.  
  
Les parts firmants manifesten la intenció d'impulsar totes aquelles iniciatives encaminades a fer efectiu l'objecte d'aquest instrument de col·laboració, i promoure la disponibilitat dels mitjans humans i materials que cada una, en el seu àmbit i dins de les seues atribucions, considere necessaris.  
Concretament, les actuacions que es proposen executar a través del pla, persegueixen la consecució dels objectius següents:  
- Augment de la qualitat dels serveis turístics del territori.  
- Millora del medi urbà i natural.  
- Ampliació i millora dels espais d'ús públic.  
- Augment, diversificació i millora de l'oferta complementària.  
- Posada en valor dels recursos turístics.  
- Creació de nous productes.  
- Sensibilització i implicació de la població i agents locals en una cultura de qualitat.  
Les actuacions es desenvoluparan en el territori i sobre els recursos i serveis de titularitat dels municipis que integren la Mancomunitat de La Canal de Navarrés.  
  
Tercera. Comissió de seguiment  
Per al seguiment i coordinació de les actuacions que es deriven del present conveni marc de col·laboració es crearà una comissió de seguiment, integrada per:  
- Dos representants de Turisme Comunitat Valenciana.  
- Dos representants del Patronat Provincial de Turisme de València.  
  
- Dos representants de la Mancomunitat Intermunicipal de La Canal de Navarrés.  
La comissió de seguiment i control d'aquest conveni tendra les funcions següents:  
- Supervisar l'execució del conveni, així com adoptar les decisions i dictar les instruccions necessàries a fi d'assegurar la correcta realització de les activitats convingudes, i s'hi inclourà a aquest efecte, la solució, en primera instància, de les controvèrsies d'interpretació i compliment que puguen plantejar-se respecte del conveni subscrit.  
  
- Informar les parts dels retards i incidències que es puguen presentar durant l'execució del conveni, així com, si és el cas, proposar les corresponents actualitzacions o modificacions en les anualitats derivades del retard.  
La presidència de la Comissió serà exercida per la persona que ocupe la presidència de la Mancomunitat o, en absència d'aquesta, l'alcalde o el regidor designat per a això. Un representant, si és el cas, de la Gerència del pla o tècnic de la Mancomunitat, exercirà la secretaria de la Comissió, amb veu però sense vot.  
Per a l'adopció d'acords, Turisme Comunitat Valenciana, el Patronat Provincial de Turisme de València i la Mancomunitat de La Canal de Navarrés comptaran cada un d'aquests amb un vot i quant al règim de funcionament, en allò no previst en el present conveni marc, es regirà per les normes generals dels òrgans col·legiats previstes en la Llei 40/2015, d'1 d'octubre, de règim jurídic del sector públic.  
  
En la designació dels representants de la Generalitat es procurarà la presència equilibrada de dones i homes, en aplicació d'allò que preveu el II Pla d'igualtat de dones i homes de l'Administració de la Generalitat, aprovat per Acord de 10 de març de 2017, del Consell.  
  
Les còpies de les actes, acords o informes que emeta la comissió de seguiment en el desplegament i execució de les seues funcions es remetran als òrgans directius de les parts firmants del conveni, que en el cas de Turisme Comunitat Valenciana serà la persona que ostente la Direcció General de Turisme.  
Turisme Comunitat Valenciana donarà publicitat a aquest conveni marc i al seu text íntegre en els termes establits en l'article 9.c de la Llei 2/2015, de 2 d'abril, de transparència, bon govern i participació ciutadana de la Comunitat Valenciana (DOGV 7500, de 8 d'abril).  
  
  
Quarta. Costos  
L'aplicació i execució del present conveni marc, incloent-hi a aquest efecte tots els actes jurídics que pogueren dictar-se en la seua execució i desenvolupament, no seran susceptibles de comportar obligacions econòmiques per a la Generalitat i, en tot cas, hauran de ser ateses amb els seus mitjans personals i materials.  
  
Cinquena. Resolució. Jurisdicció aplicable  
Les parts firmants podran resoldre i deixar sense efecte el present conveni marc en el supòsit d'incompliment dels compromisos en aquests establits o per impossibilitat de ser portats a terme per les parts firmants.  
Així mateix, seran causa de resolució l'acord mutu de les parts, sempre que raons d'interés públic facen innecessària o inconvenient la continuïtat de la vigència del conveni marc o la renúncia expressa de la Mancomunitat per causes sobrevingudes.  
Les parts es comprometran a finalitzar aquelles actuacions que estiguen en curs en els termes que s'establisca en cada conveni singular que se subscriga en desplegament del present conveni marc.  
Les qüestions sorgides sobre la interpretació, modificació, resolució i efectes derivats del present conveni marc, hauran de resoldre's de mutu acord en el si de la comissió de seguiment, tot això sense perjuí de les accions que a cada una de les parts corresponguen en dret.  
  
Les qüestions litigioses que puguen sorgir respecte al present conveni marc se sotmetran als òrgans de la jurisdicció contenciosa administrativa que siguen competents.  
  
Sisena. Naturalesa i règim jurídic aplicable  
El present conveni marc té naturalesa administrativa, i quedarà fora de l'àmbit d'aplicació de la Llei 9/2017, de 8 de novembre, de contractes del sector públic, per la qual es traslladen a l'ordenament jurídic espanyol les directives del Parlament Europeu i del Consell 2014/23/UE i 2014/24/UE, de 26 de febrer de 2014.  
Quant a la seua tramitació i formalització es regeix pel decret 176/2014, de 10 d'octubre, del Consell, pel qual regula els convenis que subscriga la Generalitat i el seu registre, i per la normativa bàsica continguda en el capítol VI del títol preliminar de la Llei 40/2015, d'1 d'octubre, de règim jurídic del sector públic.  
  
Setena. Vigència del conveni marc  
El present conveni marc entrarà en vigor el dia de la firma i en mantindrà la vigència fins al 31 de desembre de 2020, amb possibilitat de pròrroga, si així ho acorden les parts, sense que en cap cas puga superar el 31 de desembre de 2021.  
  
I, com a prova de conformitat amb tot el que s'ha exposat anteriorment, les parts firmen el present conveni marc de col·laboració, per triplicat exemplar al lloc i en la data indicats en l'inici.  
  
  
El president de Turisme Comunitat Valenciana: Francesc Colomer Sánchez.  
El president del Patronat Provincial de Turisme de València: Antoni Francesc Gaspar Ramos.  
La presidenta de la Mancomunitat de La Canal de Navarrés: Pilar Teresa Sarrión Ponce.  
El secretari general de la Diputació Provincial de València: Vicente Boquera Matarredona.